
Dél-Alföldi régió stroke központ beteg összetételének vizsgálata különös tekintettel az időjárás okozta nehézségekre a nyári hónapokban

Dél-Alföldi régió stroke központ betegösszetételének vizsgálata különös tekintettel az időjárás okozta nehézségekre a nyári hónapokban
Bevezetés: Magyarországon a neurovascularis kórképek, különösen a stroke, vezető haláloknak számít. Az egészségügyi ellátórendszert igénybe vevők nagy hányada stroke tünetkörrel jelentkezik. Nemzetközi kutatások irányulnak arra, hogy az ismert rizikótényezőkön kívül a külső környezeti tényezők miként befolyásolhatják a stroke gyakoriságát. 
A kutatásunk célja: a Dél-Alföldi Régió stroke betegeinek karakterizálása, valamint megvizsgálni az időjárás-változások esetleges hatását a stroke-ok kialakulásában a nyári hónapokban.
Módszerek: Retrospektív keresztmetszeti vizsgálat 2022.06.01-08.31.-ig tartó időszakban történt a SZTE Radiológiai Klinikára érkező betegek körében, akiknél stroke protokoll szerinti neurológiai indikációval történő kontrasztanyagos koponya CT vizsgálat készült. A fenti időtartam alatt 241 fő vizsgálatát végezték el. (férfi:nő 1:1; átlagéletkor: 71,69 év; SD: 12,89). Rögzítettük a beteg lakhelyét, a CT vizsgálat során kapott ASPECT score értéket, rizikótényezőket a CHADS2 score alapján, valamint, hogy szükség volt-e thrombectomia elvégzésére. A hőmérsékletadatok települések szerint kerültek kigyűjtésre a nyilvánosan hozzáférhető www.meteoblue.com adatbázisból, napokra lebontva.
Eredmények: A legtöbben döntően vármegyeszékhelyekről (38,59%) és városokból (28,63%) származtak, occlusio-t 83 esetben találtunk, melynek több, mint fele volt (53%) férfi. Stroke predisponáló faktorok közül a leggyakoribb a hypertonia (81,74%) volt, amit a dohányzás (49,79%), ISZB (38,17%) és IDDM (32,27%) követett. A betegek 73,44%-a rendelkezett legalább három rizikófaktorral. Hidegfrontokkal és lehűléssel a stroke-tüneteket mutató betegek száma növekedett.
Megbeszélés: A régió stroke jellegzetességei összhangban vannak a  szakirodalommal, az ismert rizikótényezőkön kívül érdemes az időjárást is figyelembe venni.
 



